CELEX: 52015PC0407
Language: sl
Date: 2015-08-26
Title: Predlog SKLEP SVETA o določitvi stališča, ki ga bo zavzela Evropska unija v Odboru za javna naročila o pristopu Ukrajine k Sporazumu o javnih naročilih

EVROPSKA KOMISIJA
            Bruselj, 26.8.2015
            COM(2015) 407 final
            2015/0181(NLE)
            Predlog
            SKLEP SVETA
            o določitvi stališča, ki ga bo zavzela Evropska unija v Odboru za javna naročila o pristopu Ukrajine k Sporazumu o javnih naročilih
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Ukrajina je 13. decembra 2012 zaprosila za pristop k Sporazumu STO o javnih naročilih (v nadaljnjem besedilu: Sporazum GPA). Revidirane ponudbe o področju uporabe je predložila 7. marca 2014, 28. oktobra 2014, 27. aprila 2015, 27. maja 2015 in 29. junija 2015.
            
            
               Komisija se je v imenu Unije v dvostranskih pogajanjih in pogajanjih v Odboru STO za javna naročila (v nadaljnjem besedilu: Odbor GPA) izpogajala o več zavezah Ukrajine za odpiranje trga.
            
            
               Ukrajina je nato predložila končno ponudbo Odboru GPA. Povzetek končne ponudbe Ukrajine in ocena Komisije sta navedena v nadaljevanju.
            
            
               Sklep Komisiji omogoča, da v Odboru GPA izrazi mnenje Unije o pristopu Ukrajine. 
            
            
               •Usklajenost z obstoječimi določbami na področju politike
            
            
               
                  Kadar mora Komisija v okviru Odbora GPA izraziti mnenje Unije o pristopu tretje države, se uporabi ta standardni postopek.
               
            
            
               •Usklajenost z drugimi politikami Unije
            
            
               Ni relevantno.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije. Sklep Odbora GPA, ki bo določil pogoje pristopa Ukrajine, spada na področje uporabe člena 218(9) PDEU, saj sklep sprejme organ, ustanovljen z mednarodnim sporazumom, ki ima pravne posledice.
            
            
               •Subsidiarnost (za neizključno pristojnost) 
            
            
               EU ima izključno pristojnost v zadevah v zvezi s trgovino. Usklajeno ukrepanje na ravni Unije lahko zagotovi največji učinek do tretjih držav.
            
            
               •Sorazmernost
            
            
               Ni relevantno.
            
            
               •Izbira instrumenta
            
         
         
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene in preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z deležniki
            
            
               Ni relevantno.
            
            
                •Zbiranje in uporaba strokovnih mnenj
            
            
               Ni relevantno.
            
            
               •Ocena učinka
            
            
               Pristop tretjih držav k mednarodnemu sporazumu, pri katerem je Unija pogodbenica, ne zahteva ocene učinke.
            
            
               •Ustreznost in poenostavitev predpisov
            
            
               Ni relevantno.
            
            
               •Temeljne pravice
            
            
               Ni relevantno.
            
            
               4.PRORAČUNSKE POSLEDICE
            
            
               Jih ni.
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               Ni relevantno.
            
            
               •Obrazložitveni dokumenti (za direktive)
            
         
         
            
               Ni relevantno.
            
            
               •Podrobna obrazložitev specifičnih določb predloga
            
            
               Končna ponudba Ukrajine 
            
            
               Obveznosti glede dostopa na trg (kriti subjekti, blago, storitve in gradbene storitve)
            
            
               Pragi
            
            
               Pragi za različne priloge, ki jih nudi Ukrajina, ustrezajo standardnim pragom, ki jih uporabljajo pogodbenice Sporazuma GPA. 
            
            
               Subjekti
            
            
               V Prilogi 1 („subjekti na centralni ravni vlade“) Ukrajina ponuja zelo veliko število subjektov na centralni ravni vlade na podlagi pristopa, ki temelji na opredelitvah. Priloga vključuje okviren seznam teh subjektov. Ni opomb z izključitvami ali pridržki.
            
            
               V Prilogi 2 („subjekti na podcentralni ravni vlade“) Ukrajina zagotavlja dostop velikemu številu subjektov na podcentralni ravni z opredelitvijo in vključuje okvirni seznam teh subjektov. Ni opomb z izključitvami ali pridržki.
            
            
               V Prilogi 3 („drugi subjekti“) Ukrajina pogodbenicam GPA zagotavlja dostop do javnih naročil subjektov v zelo obsežnem številu storitvenih sektorjev na podlagi opredelitve in z vključitvijo okvirnega seznama, kot ga je zahtevala EU. 
            
            
               Vključila je opombo po zgledu opombe EU iz Priloge 3, ki izključuje javna naročila za povezane družbe ali skupna podjetja.
            
            
               Blago 
            
            
               Ukrajina v svoji Prilogi 4 ponuja vse blago, ki ga naročajo kriti subjekti. 
            
            
               Storitve
            
            
               Ukrajina v svoji Prilogi 5 z majhnim številom izjem ponuja vse storitve, ki jih naročajo kriti subjekti. Izjeme zadevajo mednarodna mediacijska sodišča, mednarodne trgovinske arbitraže in reševanje sporov, v katerih je udeležen naročnik; storitve finančnih institucij v zvezi z višanjem kreditnih virov in skladi za osnovni kapital naročnika; raziskovalne, razvojne in finančne storitve ter z njimi povezane storitve, ki jih zagotavlja Narodna banka Ukrajine. Te izključitve so omejene po številu in naravi.
            
            
               Gradbene storitve
            
            
               Ukrajina v svoji Prilogi 6 ponuja celoten oddelek 51 osrednje klasifikacije proizvodov (CPC). Koncesijskih pogodb za izvajanje del ne ponuja.
            
            
               Splošne opombe
            
            
               V Prilogi 7 Ukrajina vključuje dve opombi. Opombi zadevata naročila gradbenih storitev s strani diplomatskih predstavništev v tujini in naročila v zvezi z zaščitenim papirjem, bankovci, kovanci in občutljivimi dokumenti, ki niso zajeti v ponudbi Ukrajine.
            
            
               Zakonodaja Ukrajine 
            
         
         
            
               Zakonodaja Ukrajine na področju javnih naročil je nediskriminatorna. Ne vsebuje določb, ki bi domačemu blagu in dobaviteljem omogočale ugodnejšo obravnavo kot tujim dobaviteljem ali blagu. Zakonodaja o javnih naročilih Ukrajine se zdi odprta, pregledna in nediskriminatorna, kar je v skladu z zahtevami GPA.
            
            
               Ocena Komisije končne ponudbe Ukrajine
            
            
               Končna ponudba Ukrajine zagotavlja obsežno pokritje subjektov na centralni in podcentralni ravni ter subjektov v sektorjih javnih gospodarskih služb, blaga, storitev in gradbenih storitev. Zato je ustrezna in sprejemljiva. Njena zakonodaja na področju javnih naročil je v skladu s Sporazumom GPA.
            
            
               Kot posledica dejstva, da Ukrajina zagotavlja izčrpen seznam subjektov iz Priloge 1, bi moral biti dostop za blago, storitve, dobavitelje in ponudnike storitev iz Ukrajine v EU tak, kot je naveden v točki 2 oddelka 2 Priloge 1 EU, kar pomeni dostop do naročil centralnih vladnih javnih organov naročnikov iz Priloge 1.
            
            
               Priporočilo
            
            
               Pričakuje se, da bo pristop Ukrajine k Sporazumu GPA zelo pozitivno prispeval k nadaljnjemu mednarodnemu odpiranju trgov javnih naročil s povečanjem števila pogodbenic Sporazuma GPA in s spodbujanjem drugih držav, naj pristopijo k Sporazumu GPA. Komisija priporoča, da se končno ponudbo, ki jo je predložila Ukrajina, sprejme ob upoštevanju zgoraj navedenih pogojev.
            
            
               Zato se predlaga pooblastitev Komisije, da v Odboru GPA izrazi stališče Unije v korist pristopa Ukrajine, to stališče pa se bo odražalo v sklepu Odbora GPA o pristopu Ukrajine.
            
            
            
               2015/0181 (NLE)
            
            
               Predlog
            
            
               SKLEP SVETA
            
            
               o določitvi stališča, ki ga bo zavzela Evropska unija v Odboru za javna naročila o pristopu Ukrajine k Sporazumu o javnih naročilih
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Ukrajina je 13. decembra 2012 zaprosila za pristop k Sporazumu o javnih naročilih (v nadaljnjem besedilu: Sporazum GPA).
            
            
               (2)Ukrajina je svoje zaveze predložila v svoji končni ponudbi.
            
            
               (3)Končna ponudba Ukrajine zagotavlja obsežno pokritje subjektov na centralni in podcentralni ravni ter subjektov v sektorjih javnih gospodarskih služb, blaga, storitev in gradbenih storitev. Zato je ustrezna in sprejemljiva. Pogoji za pristop Ukrajine, kot so določeni v Prilogi k temu sklepu, se bodo odražali v sklepu o pristopu Ukrajine, ki ga sprejme Odbor o vladnih nabavah (v nadaljnjem besedilu: Odbor GPA).
            
            
               (4)Pričakuje se, da bo pristop Ukrajine k Sporazumu GPA pozitivno prispeval k nadaljnjemu odpiranju mednarodnih trgov javnih naročil.
            
         
         
            
               (5)V skladu s členom XXII(2) Sporazuma GPA lahko katera koli članica STO pristopi k temu sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.
            
            
               (6)Zato je potrebno določiti stališče, ki se zavzame v imenu Unije v Odboru GPA v zvezi s pristopom Ukrajine –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se zavzame v imenu Evropske unije v Odboru za javna naročila, je potrditev pristopa Ukrajine k Sporazumu o javnih naročilih, ob upoštevanju posebnih pogojev za pristop iz Priloge k temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
      
    ---documentbreak--- 
      
         
               EVROPSKA KOMISIJA
            Bruselj, 26.8.2015
            COM(2015) 407 final
            PRILOGA
            k
            predlogu sklepa Sveta
            o določitvi stališča, ki ga bo zavzela Evropska unija v Odboru za javna naročila o pristopu Ukrajine k Sporazumu o javnih naročilih
            
               
         
         
            
               PRILOGA
            
            
               POGOJI EU ZA PRISTOP UKRAJINE K SPORAZUMU GPA
            
            
               S pristopom Ukrajine k Sporazumu o vladnih naročilih se točka 2 oddelka 2 (Centralni vladni javni organi naročniki držav članic EU) Priloge 1 k Dodatku I za Evropsko unijo glasi: 
            
            
               „2. Za blago, storitve, ponudnike in izvajalce storitev iz Izraela, Črne gore, Republike Moldavije in Ukrajine, naročila naslednjih centralnih vladnih javnih organov naročnikov.“